CELEX: 32017R2415
Language: sk
Date: 2017-12-21 00:00:00
Title: Nariadenie Rady (EÚ) 2017/2415 z 21. decembra 2017, ktorým sa mení nariadenie (EÚ) č. 356/2010, ktorým sa zavádzajú určité osobitné reštriktívne opatrenia namierené proti určitým fyzickým alebo právnickým osobám, subjektom alebo orgánom, vzhľadom na situáciu v Somálsku

22.12.2017   
            
            
               SK
            
            
               Úradný vestník Európskej únie
            
            
               L 343/33
            
         NARIADENIE RADY (EÚ) 2017/2415
   z 21. decembra 2017,
   ktorým sa mení nariadenie (EÚ) č. 356/2010, ktorým sa zavádzajú určité osobitné reštriktívne opatrenia namierené proti určitým fyzickým alebo právnickým osobám, subjektom alebo orgánom, vzhľadom na situáciu v Somálsku
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 215,
   so zreteľom na rozhodnutie Rady (SZBP) 2017/2427 z 21. decembra 2017, ktorým sa mení rozhodnutie 2010/231/SZBP o reštriktívnych opatreniach voči Somálsku (1),
   so zreteľom na spoločný návrh vysokého predstaviteľa Únie pre zahraničné veci a bezpečnostnú politiku a Európskej komisie,
   keďže:
   
               (1)
            
            
               Rada 26. apríla 2010 prijala nariadenie (EÚ) č. 356/2010 (2), ktorým sa zavádzajú určité osobitné reštriktívne opatrenia namierené proti fyzickým a právnickým osobám, subjektom a orgánom uvedeným v prílohe I k uvedenému nariadeniu, ako sa stanovuje v rezolúcii Bezpečnostnej rady OSN (ďalej len „rezolúcia BR OSN“) č. 1844 (2008), v znení neskorších zmien.
            
         
               (2)
            
            
               Bezpečnostná rada Organizácie Spojených národov prijala 14. novembra 2017 rezolúciu BR OSN č. 2385 (2017). Pokiaľ ide o výnimku zo zmrazenia aktív a zákazu sprístupnenia finančných prostriedkov súvisiacu s včasným poskytnutím naliehavo potrebnej humanitárnej pomoci v Somálsku, v rezolúcii BR OSN č. 2385(2017) sa ponechal odkaz na mimovládne organizácie, „ktoré sa podieľajú na pláne humanitárnej reakcie Organizácie Spojených národov pre Somálsko“, ktorý bol zavedený rezolúciou BR OSN č. 2244 (2015) namiesto odkazu na mimovládne organizácie, „ktoré sa podieľajú na konsolidovanej výzve OSN pre Somálsko“.
            
         
               (3)
            
            
               Rada 21. decembra 2017 prijala rozhodnutie (SZBP) 2017/2427, aby sa zohľadnila vyššieuvedená zmena.
            
         
               (4)
            
            
               Táto zmena patrí do rozsahu pôsobnosti zmluvy, a preto je na jej vykonanie potrebné regulačné opatrenie na úrovni Únie, predovšetkým v snahe zabezpečiť jej jednotné uplatňovanie vo všetkých členských štátoch.
            
         
               (5)
            
            
               Nariadenie (EÚ) č. 356/2010 by sa preto malo zodpovedajúcim spôsobom zmeniť,
            
         PRIJALA TOTO NARIADENIE:
   Článok 1
   Článok 4 ods. 1 nariadenia (EÚ) č. 356/2010 sa nahrádza takto:
   
      „1.   Článok 2 ods. 1 a 2 sa nevzťahuje na sprístupnenie finančných prostriedkov alebo hospodárskych zdrojov potrebných na zabezpečenie včasného poskytnutia naliehavo potrebnej humanitárnej pomoci v Somálsku zo strany Organizácie Spojených národov, jej špecializovaných agentúr a programov, humanitárnych organizácií so štatútom pozorovateľa v rámci Valného zhromaždenia Organizácie Spojených národov, ktoré poskytujú humanitárnu pomoc, a ich realizačných partnerov, vrátane bilaterálne alebo multilaterálne financovaných mimovládnych organizácií, ktoré sa podieľajú na pláne humanitárnej reakcie Organizácie Spojených národov pre Somálsko.“.
   
   Článok 2
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 21. decembra 2017
      
         
            Za Radu
         
         
            predseda
         
         M. MAASIKAS
      
   
   
      (1)  Pozri stranu 78 tohto úradného vestníka.
   
      (2)  Nariadenie Rady (EÚ) č. 356/2010 z 26. apríla 2010, ktorým sa zavádzajú určité osobitné reštriktívne opatrenia namierené proti určitým fyzickým alebo právnickým osobám, subjektom alebo orgánom, vzhľadom na situáciu v Somálsku (Ú. v. EÚ L 105, 27.4.2010, s. 1).